Ekhva onnistunut vaikeassa yhtälössä – sopeutusta edistävät muutokset etenevät suunnitellusti

Etelä-Karjalan hyvinvointialue (Ekhva) on onnistunut alkuvuonna poikkeuksellisen vaativassa tehtävässä: toimintaa on sopeutettu merkittävästi ilman, että palveluiden laatu tai henkilöstön jaksaminen ovat olennaisesti heikentyneet.

– Ensimmäisen neljän kuukauden perusteella näyttää siltä, että tälle vuodelle laadittu varsin tiukka muutosohjelma onnistuu ja olemme jopa hieman edellä toimeenpanon osalta. Sopeutukset ovat luonteeltaan pääosin kertaluonteisia, palvelurakenteen kokonaisuudistamisia eikä saman mittakaavan sopeuttamisloikkaa ei ole tehtävissä seuraavina vuosina, hyvinvointialuejohtaja Sally Leskinen toteaa.

Toteutettavat sopeutukset kääntävät Ekhvan menokehityksen selvästi viime vuotta matalammaksi. Sopeutusten mittakaava on poikkeuksellinen: niiden ansiosta Etelä-Karjalassa palvelujen kustannukset ovat noin 1000 euroa asukasta kohti alemmat kuin Itä-Suomen verrokkialueiden rahoitustaso tänä vuonna.

-Tehty vaikea sopeutus ei ole itsestäänselvyys tämän kokoisessa organisaatiossa ja toimeenpanon onnistuminen on vaatinut pitkäjänteistä toimintajärjestelmän rakentamista taustalla. Iso kiitos kuuluu meidän erittäin sitoutuneelle henkilöstöllemme ja päätöksentekokykyisille päättäjillemme, Leskinen jatkaa.

Iso kiitos kuuluu meidän erittäin sitoutuneelle henkilöstöllemme ja päätöksentekokykyisille päättäjillemme.

-Sally Leskinen-

Palvelut toimivat edelleen hyvin

Vaikka sopeutustoimet ovat olleet mittavia, palveluiden saatavuus ja toimivuus on onnistuttu pitämään hyvällä tasolla:

97 prosenttia erikoissairaanhoidon potilaista pääsee hoitoon alle kuudessa kuukaudessa eli hoitotakuun edellyttämässä ajassa.

Lastensuojelussa arvioinnit valmistuvat 99 prosenttisesti määräajassa.

Ikäihmisten omaishoidon päätöksistä 98 prosenttia tehdään kolmen kuukauden määräajassa.

Sopeutuksesta huolimatta henkilöstön työtilanne on pysynyt suhteellisen vakaana. Työtyytyväisyys on säilynyt hyvällä tasolla henkilöstölle tehdyn Pulssi-kyselyn perusteella. Vastaavasti samaan aikaan sairauspoissaolot ovat vähentyneet 11,3 prosenttia.

– Yksi positiivinen tulos muutoksessa on juuri se, että sairauspoissaolot eivät ole tässä tilanteessa lisääntyneet, vaan päinvastoin vähentyneet, Leskinen toteaa.

Toimintaa uudistettu määrätietoisesti

Sopeutusten yhteydessä toimintaa on uudistettu laajasti. Esimerkiksi vuodepaikkoja on voitu vähentää 30 prosenttia, samalla kun palveluiden toimivuus on pystytty säilyttämään hyvänä.

Myös digitaaliset palvelut ovat kehittyneet ja vakiinnuttaneet asemansa asiakkaiden ja työntekijöiden arjessa. Oma Ekhvassa käydään vuosittain yli 100 000 asiakaskeskustelua ja chatin käyttö on lisääntynyt.

Tulevaisuuden haasteet vaativat ratkaisuja

– Toiminnan sopeutus on tänä vuonna onnistunut hyvin, mutta ensi vuoden rahoitus ei tule riittämään. Hintojen ja palkkojen korotukset nostavat kuluja, mutta valtion rahoitus ei kasva meillä lainkaan. Toki valtionvarainministeriön arvio hyvinvointialueiden rahoituksen kasvusta jää ensi vuonna kokonaisuudessakin keskimäärin vain 1.3%, vaikka vain osalle alueista rahoitus on ollut riittävää edeltävinäkään vuosina.

Rahoituksen kasvuennuste eroaa merkittävästi THL:n palvelutarve-ennusteista ja alueelliset erot ovat yhä syveneviä.

-Yhtälö on erittäin vaikea. Jatkamme hyvää työtämme sinnikkäästi eteenpäin ja toivomme, että tehty työ saa myös valtion tasolla vastakaikua, Leskinen toteaa.

Ekhva infograafi Lataa

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418